INTUCH ลงทุนโครงการอินเว้นท์ใน ShopSpot ต่อยอดโซเซี่ยลคอมเมิร์ซ
INTUCH ลงทุนโครงการอินเว้นท์ใน ShopSpot ต่อยอดโซเซี่ยลคอมเมิร์ซ
20 ม.ค. 2559

นายธนพงษ์ ณ ระนอง ผู้ช่วยกรรมการผู้อำนวยการ ส่วนงานบริษัทร่วมทุน บริษัท อินทัช โฮลดิ้งส์ จำกัด (มหาชน) หรือ INTUCH เปิดเผยว่า บริษัทได้เข้าร่วมลงทุนใน ShopSpot Mobility Pte.Ltd ผู้พัฒนาเว็บและแอพพลิเคชั่น ShopSpot และเป็นหนึ่งในผู้บุกเบิกตลาด Social Commerce ในภูมิภาคเอเชียตะวันออกเฉียงใต้
“การลงทุนในครั้งนี้เกิดจากความร่วมมือระหว่างโครงการอินเว้นท์ของอินทัชและสิงเทล อินโนเวท ซึ่งเป็นพันธมิตรทางด้านการลงทุน เล็งเห็นว่า ShopSpot เป็นบริษัทที่มีศักยภาพและประสบการณ์การให้บริการแพลตฟอร์มโซเซี่ยลคอมเมิร์ซ ผ่านแอปพลิเคชั่น ShopSpot บนสมาร์ทโฟนและเว็บไซต์ จึงสนับสนุนเงินลงทุนให้กับ ShopSpot ซึ่งเป็นบริษัทที่ 8 ของอินเว้นท์” นายธนพงษ์ กล่าว
สำหรับประโยชน์จากการลงทุนครั้งนี้ เห็นว่า ShopSpot เป็นแพลตฟอร์มที่มีประสิทธิภาพสามารถนำมาต่อยอดกับธุรกิจของกลุ่มอินทัช เช่น ให้ลูกค้า AIS สามารถสนุกกับการซื้อขายสินค้าออนไลน์ในโซเซี่ยลคอมเมิร์ซ และชำระเงินผ่านระบบการชำระเงินออนไลน์ของ mPAY ได้อย่างสะดวกสบาย ทั้งนี้ยังรวมไปถึงการให้บริการแพลตฟอร์มกับบริษัทที่อินเว้นท์ได้ลงทุนไปก่อนหน้านี้
 